ROZHODNUTIE KOMISIE
z 22. decembra 2008
o žiadosti Spojeného kráľovstva prijať nariadenie Európskeho parlamentu a Rady (ES) č. 593/2008 o rozhodnom práve pre zmluvné záväzky (Rím I)
[oznámené pod číslom K(2008) 8554]
(2009/26/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva, a najmä na jej článok 11a,
keďže:
(1)
Európsky parlament a Rada prijali 17. júna 2008 nariadenie (ES) č. 593/2008 o rozhodnom práve pre zmluvné záväzky (Rím I) (1).
(2)
Na základe článku 1 Protokolu o postavení Spojeného kráľovstva a Írska sa Spojené kráľovstvo nezúčastnilo na prijatí nariadenia (ES) č. 593/2008.
(3)
Podľa článku 4 uvedeného protokolu Spojené kráľovstvo oznámilo Komisii listom z 24. júla 2008, doručeným Komisii 30. júla 2008, svoj zámer prijať nariadenie (ES) č. 593/2008 a zúčastňovať sa na ňom.
(4)
Dňa 11. novembra 2008 Komisia poskytla Rade priaznivé stanovisko k žiadosti Spojeného kráľovstva,
PRIJALA TOTO ROZHODNUTIE:
Článok 1
Nariadenie (ES) č. 593/2008 sa v súlade s článkom 2 uplatňuje na Spojené kráľovstvo.
Článok 2
Nariadenie (ES) č. 593/2008 nadobudne účinnosť v Spojenom kráľovstve od dátumu oznámenia tohto rozhodnutia. Nariadenie sa uplatňuje od 17. decembra 2009 s výnimkou článku 26, ktorý sa uplatňuje od 17. júna 2009.
Článok 3
Toto rozhodnutie je určené členským štátom.
V Bruseli 22. decembra 2008